Делоският морски съюз, наричан още "Делоска симахия", "Първи атински съюз" или "Атинско архе", представлява обединение на древногръцките полиси начело с Атина. Основан е през 478 пр.н.е. след победите при Маратон, Саламин и Платея по време на Гръко-персийските войни с отбранителна цел. В различно време в него влизат между 150 и 330 морски полиса. Съюзът включва гръцки градове от йонийското и еолийското малоазиатско крайбрежие, Цикладските острови, тракийското егейско крайбрежие, Хелеспонт и Пропонтида, както и черноморски гръцки колонии. Някои по-известни членове са Древна Атина, Византион, островите Егина, Тасос, Лесбос, Хиос, Самос Наксос и Парос.